次韻龍仁夫種菊二首  其一
作者：俞德鄰
朝代：宋

paragraphs: 憂來感人心，把菊行東籬。
悠然南山句，憶此刪後詩。
詩亡絕遺響，菊在餘幽姿。
麟洲有達士，與菊心相期。
左揖隆中老，右揖綿上推。
汎此忘憂物，聊以供吾私。
真樂未易識，勝事空自知。
金風摵摵鳴，金英粲粲垂。
我欲從子醉，不羨高陽池。
焉知義熙後，此會非今時。